অনলাইন ডেস্ক: এবারের বিপিএলে প্রথমবারের মত সুযোগ পেয়েছেন স্পিনার সানজিত সাহা দ্বীপ ও ব্যাটসম্যান ফারদিন হাসান। সানজিত খেলবেন কুমিল্লায় ও ফারদিনকে দলে নিয়েছে বর্তমান চ্যাম্পিয়ন রংপুর রাইডার্স। ফ্র্যাঞ্চাইজিভিত্তিক লিগে খেলার সুযোগ পেয়ে দু-জনই দারুণ খুশি। বিপিএলের মঞ্চকে কাজে লাগিয়ে নিজেদের পরিনত করতে চান এই দুই তরুণ ক্রিকেটার। দেশের ক্রিকেটে সানজিত সাহা পরিচিত, কিন্তু ফারদিনের নামটা অজানা। প্রিমিয়ার লিগে গেলো মৌসুম খেলেছেন শাইন পুকুর ক্রিকেটার্সে। পারফরম্যান্সে খুব একটা আলোচিত হন নি। কিন্তু রংপুর রাইডার্স ঠিকই খুজে নিয়েছে প্রতিভা। তারকাদের ভিড়েও বর্তমান চ্যাম্পিয়নদের দলে জায়গা করে নিয়েছেন ফারদিন। সানজিতের বিপিএল অভিজ্ঞতাটা আরো আগেই হতো। ছিলেন জাতীয় দলের সাবেক কোচ হাতুরুসিংহের রাডারেও। কিন্তু বোলিং অ্যাকশন নিয়ে জটিলতা থাকায় গেলো আসরে খেলা হয়নি বিপিএলে। তবে এবার আরেক তারকাখচিত দল কুমিল্লায় আছেন সানজিত। দু'জনের জন্যই নতুন অভিজ্ঞতা হবে বিপিএল। দেশ-বিদেশের তারকা ক্রিকেটারদের সঙ্গে খেলতে মুখিয়ে আছেন দুই তরুণ তুর্কী। নড়াইলে জন্ম হলেও এবার জাতীয় ক্রিকেট লিগে সানজিতের সঙ্গে রংপুরের হয়ে খেলছেন ফারদিন। সানজিত অনূর্ধ্ব ১৯ বিশ্বকাপে খেললেও, ফারদিনের হয়নি সেই সুযোগ। তবে বিপিএলকে দু'জনই দেখছেন নিজেদের গড়ে তোলার মঞ্চ হিসেবে। তাসকিন, আরিফুল, আবু হায়দার রনি কিংবা সম্প্রতি খালেদ। সবার উত্থানটা বিপিএল দিয়েই। পরের গল্পটাও জানা। সানজিত-ফারদিনরাও অগ্রজদের মত জাতীয় দলে খেলার স্বপ্ন বোনা শুরু করছে বিপিএল দিয়েই।